b'\n_START_ARTICLE_\nUliastai\n_START_SECTION_\nMaantiede\n_START_PARAGRAPH_\nUliastai sijaitsee Hangaivuorten l\xc3\xa4nsiosassa Chigistei- ja Bogdjokien yhtym\xc3\xa4kohdassa. Alueen talvet ovat eritt\xc3\xa4in kylmi\xc3\xa4 ja l\xc3\xa4mp\xc3\xb6tila saattaa tippua jopa lukemaan \xe2\x80\x9345 \xc2\xb0C.\n_START_SECTION_\nHistoria\n_START_PARAGRAPH_\nQing-dynastian valtakaudella Uliastai oli Ulko-Mongolian hallinnollinen keskus. Se perustettiin vuonna 1733 jiangjunin eli hallinnosta vastaavan kenraalin asuinpaikaksi. Jiangjunin alaisina toimi kaksi ambania, joista toinen tuli kahdeksasta lippukunnasta ja toinen paikallisten halhamongolien yl\xc3\xa4luokasta. Paikallinen varuskunta koostui sek\xc3\xa4 kiinalaisista, ett\xc3\xa4 halhamongolisotilaista. Varuskunta on sittemmin tuhoutunut, mutta joitakin sen raunioita on viel\xc3\xa4 j\xc3\xa4ljell\xc3\xa4 kaupungin reunamilla. Vuonna 1765 kaupungin alun perin puinen muuri korvattiin kivisell\xc3\xa4 ja vuonna 1787 valmistui kiinalaiselle sodanjumala Guan Yulle omistettu temppeli. Mongoliassa Guan Yu yhdistet\xc3\xa4\xc3\xa4n tavallisesti Geseriin. Muslimikapinalliset h\xc3\xa4vittiv\xc3\xa4t kaupungin vuonna 1869, mutta se j\xc3\xa4lleenrakennetiin nopeasti ja vuonna 1908 avautui ven\xc3\xa4l\xc3\xa4inen konsulaatti. Vuonna 1910 kaupungissa oli noin 1\xc2\xa0200 asukasta ja heist\xc3\xa4 200 oli kiinalaisia loppujen ollessa mongoleja. Varsinaisen kaupungin ulkopuolella toimi lis\xc3\xa4ksi kiinalaisia ja ven\xc3\xa4l\xc3\xa4isi\xc3\xa4 kauppiaita. Paikalliset Qing-dynastian viranomaiset antautuivat nyt kokonaan itsen\xc3\xa4istyneelle Mongolialle tammikuussa 1912. Itsen\xc3\xa4istymist\xc3\xa4 seurasi Mongolian vallankumous 1921. Zavhanin provinssin p\xc3\xa4\xc3\xa4kaupunki Uliastaista tuli vuonna 1931 ja se sai uuden nimen Jawkhlant. Vanha nimi palautettiin vuonna 1959.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2010 v\xc3\xa4est\xc3\xb6nlaskennan mukaan Uliastain asukasluku oli 17\xc2\xa0468 ja vuoden 2016 arvion mukaan 15\xc2\xa0756.'